KIRJALLINEN KYSYMYS E-0545/03 esittäjä(t): Konstantinos Hatzidakis (PPE-DE) komissiolle. Piliossa vuonna 2000 sattuneiden metsäpalojen aiheuttamien tuhojen korvaaminen.



Virallinen lehti nro 242 E , 09/10/2003 s. 0145 - 0146



KIRJALLINEN KYSYMYS E-0545/03 esittäjä(t): Konstantinos Hatzidakis (PPE-DE) komissiolle (26. helmikuuta 2003) Aihe: Piliossa vuonna 2000 sattuneiden metsäpalojen aiheuttamien tuhojen korvaaminen Kreikan Piliossa vuonna 2000 raivonneissa metsäpaloissa tuhoutui oliivipuita Argalastin ja Afetesin kunnissa Ksinovrisissä, Argalastissa ja Sikissä. Sadat asukkaat menettivät omaisuutensa ja monissa tapauksissa ainoan toimeentulonsa lähteen. Alun perin Kreikan hallitus ilmoitti maksettavien vahingonkorvausten määräksi 16 000 drakhmaa oliivipuulta. Metsäpalojen uhreille maksettiin ensin ennakkomaksuna 5 000 drakhmaa puulta, ja toimivaltainen ministeriö on ilmoittanut, että se odottaa Euroopan komission hyväksyntää jäljelle jäävän summan maksamiseksi. Milloin vahinkoja koskevat asiakirjat toimitettiin komissioon? Koskiko Kreikan hallituksen pyyntö komission yhtenäistä kantaa, jotta vahingonkorvaukset maksettaisiin kansallisista varoista Kreikan maatalousvakuutusjärjestelmän kautta (ELGA), vai viitattiinko yhteisön tukikehyksen maaseudun kehittämisen toimintaohjelmasta maksettavaan yhteisön rahoitukseen? Missä vaiheessa asian käsittely on? Jos komissio ei ole vielä hyväksynyt Kreikan hallituksen pyyntöä, mistä tämä viivästyminen voi johtua? Franz Fischlerin komission puolesta antama vastaus (26. maaliskuuta 2003) Vahingonkorvausten maksamisesta kreikkalaisille maanviljelijöille, jotka kärsivät menetyksiä Kreikassa vuonna 2000 sattuneiden metsäpalojen seurauksena, ilmoitettiin komissiolle 7. joulukuuta 2000 päivätyllä kirjeellä, joka kirjattiin saapuneeksi 11. joulukuuta 2000. Ministerien välisen päätöksen luonnoksessa, joka on vahingonkorvausjärjestelmän oikeusperusta, esitetään vahingonkorvausten määräksi 25 miljardia drakmaa (GRD) (73 367 572 EUR), jotka rahoitetaan seuraavasti: - 17 miljardia GRD (49 889 949 EUR) rahoitetaan maatalousministeriön julkisten investointien ohjelmasta (SAE 082/3) peräisin olevilla varoilla, jotka voidaan osarahoittaa, kuten komissio totesi käsiteltyään muita vahingonkorvausasiakirjoja. - 8 miljardia GRD (23 477 623 EUR) rahoitetaan maatalousministeriön normaalista budjetista, toisin sanoen valtiontuilla. Komission on siis annettava lausunto siitä, voidaanko käyttää kahta rahoituslähdettä, eli sen on tarkasteltava asiakirjaa kahden eri säädöksen valossa. Kreikan viranomaisille on äskettäin lähetetty pyyntö saada lisätietoja. Komissio aloittaa päätösluonnoksen laatimisen kun se on saanut vastauksen. Vahingonkorvausjärjestelmän käsittely on viivästynyt useasta syystä: - EY:n perustamissopimuksen 93 artiklan soveltamista koskevista yksityiskohtaisista säännöistä 22 päivänä maaliskuuta 1999 annetun neuvoston asetuksen (EY) N:o 659/1999(1) 4 artiklan 5 kohdan mukaan komission, kun se käsittelee valtiontukia, on annettava päätös kahden kuukauden kuluttua siitä päivästä, kun se on vastaanottanut täydellisen ilmoituksen. - Ilmoitettuaan vahingonkorvausjärjestelmästä Kreikan viranomaiset kertoivat aikovansa maksaa ennakkoja odottamatta komission hyväksymispäätöstä. Nämä ennakot, joita alettiin maksaa ilman komission suostumusta, muuttuivat laittomiksi tuiksi edellä mainitun asetuksen (EY) N:o 659/1999 perusteella. Kyseisen asetuksen 13 artiklan 2 kohdan mukaan edellä 1 kohdassa mainittu kahden kuukauden määräaika ei koske laittomien tukien käsittelyä. Kuten edellä olevasta 3 kohdasta käy ilmi, komission on joka tapauksessa odotettava Kreikan viranomaisten vastausta voidakseen laatia päätösluonnoksen. - Jos Kreikan viranomaiset aikovat rahoittaa maanviljelijöiden vahingonkorvaukset osarahoitetuilla varoilla, niiden on esitettävä tarkistettu versio kansallisesta maaseudun kehittämisen toimintaohjelmastaan vuosiksi 20002006, joka on laadittu Kreikalle suunnatun yhteisön kolmannen tukikehyksen puitteissa. Ohjelman rahoitustaulukot on tarkistettava ottaen huomioon toimenpidelinjojen välillä tehdyt varojen siirrot. Taulukot on tarkistettava ei ainoastaan tässä mainitun järjestelmän puitteissa osarahoitettujen varojen käytön osalta, vaan myös siten, että otetaan huomioon kaikki Kreikan viranomaisten laatimien muiden vahingonkorvausjärjestelmien puitteissa tehdyt varojen siirrot. Komissio ei vielä ole saanut uutta ohjelmaversiota eikä tarkistettuja rahoitustaulukoita. Komissio voi antaa lausunnon vahingonkorvausjärjestelmän puitteissa osarahoitettujen varojen käytöstä vasta, kun se on saanut kyseiset asiakirjat. (1) EYVL L 93, 27.3.1999, s. 1.